  Виталий Пронин Пичи Пурга ёросысь аксакшуръёс гуртсылэн улэм-вылэмезлы сӥзем «Ӟеч-а, бур-а, Аксакшур!» узыр книга поттӥзы. Тросэзлэн верамез, оло, потоз: гуртын улон туала вакытэ мӧзмыт. Но Аксакын улӥсьёсын пумиськылӥськод ке, та веранэн соглаш кариськем чик уг поты. Угось гуртоос ужын азинсконъёс басьто - «Аксакшурское» хозяйствозы туннэ йӧл поттонын но, нянь будэтонын но азьмынӥсьёс радын. Гуртоос огазьын ортчытъяло Гыронбыдтонэз но мукет праздникъёсты. Дышо асьсэлэн вормонъёсынызы но данъяськыны! Озьы кылем арын дасязы колхозын ужасьёслы сӥзем фильм. Нош туэ кисьмаз книгазы.- Соиз но, таиз но ӧй луысал, дыр, колхозэн кивалтӥсьмы Зоя Почегова сыӵе мыло-кыдо ӧй луысал ке, фильмез но, книгаез но дасянлы со кичӧлтӥсь вал, со ик коньдон но висъяз, - одӥг ымысь сямен верало гуртоос.Нош Зоя Павловна пумитазы тау каре асьсэлы гуртоослы. Эсьма, гожъяськисьёссы но пӧлысьтызы ик сюризы. Колхоз тӧроен ӵош киязы ручка кутӥз солэн оскымон командаез: Любовь Тихонова, Валерий Баймурзин, Валерий Тихонов, Светлана Мотова. Ӵошен ужамзылэн емышез ӟеч кисьмаз.Книгаез поттӥсьёс верало: ужзы сӥземын «Аксакшурское» СПК-лы 35 ар тырмонлы. Но кызьы хозяйствоез гурт улонлэсь висъялод? Озьы отчы пыризы трос пӧртэм материалъёс: гурт кылдон вакытъёслы сӥземъёсыз но, туала улонэз возьматӥсьёсыз но. Бичетэз уката кие кутымон каро уно туспуктэмъёс. Тросэз - быдӟым тыложысь ветеранъёслэн тусъёссы. Гуртоос соосты туж сӥлы каро, жаляса верало, огез но туннэ пӧлазы ӧвӧл ни шуыса.Но аксакъёс быгато улэпъёссэ но сӥлы карыны. Озьы книга потэм бере З. Почегова быдэс гуртэз люказ гуртысь клубе - вырӟыны интыез ӧй вал: нылпиос но, мӧйыос но ӵошен шумпотӥзы вормонъёссылы. Сцена вылэ огез бӧрсьы мукетыз потазы гуртоос, пӧлазы вал палэнэ улыны кошкыса вуттэмъёс но - колхоз тӧро котькудзылы шуныт кылъёс шедьтӥз. Нош эштосын кема но азинлыко ужамъёслы таукаронъёс люкылӥз.Та ӝытэ ик вань люкаськемъёслы книгаез дунтэк люкылӥзы. Сое киязы нырысьсэ кутӥсьёс дуно чуръёсты лыдӟытэк ӧз чидалэ, клубысен ик книгаез киязы бергатыны кутскизы ни.- Милемлы ужамы кулэ луись узыр энциклопедия выллем та луоз, - шумпото дышетӥсьёс но воспитательёс.Озьы аксакъёс нылпиоссылы пыӵато выжыосынызы, вордскем палъёсынызы данъяськон мылкыд. Талы луыса но тросэз егитъёс палэнэ кошкыны уг дырто, тросэз кылё мусо, дуно Аксаказы! Пичи Пурга ёросысь Аксакшурысь война вакытэ ужам трактористкаос Д. Баймурзинэн.Элина Кумачёва Теги: вылькнига гурт история  